Catullus

Gaius Valerius Catullus (k.k. 84 SM – k.k. 54 SM) ialah salah satu daripada pemuisi Rom yang paling terpengaruh. Karyanya masih dikaji secara meluas, dan pengaruhnya masih dapat dilihat dalam puisi kini dan bentuk seni yang lain.

Biografi ringkas

Tidak banyak diketahui tentang kehidupan Catallus. Kebanyakan sumber, termasuk Suetonius dan pemuisi Ovid (Amores III.XV), bersetuju bahawa beliau dilahirkan di Verona atau tempat berhampiran, walalupun Bukit Palatine di Rom telah disebut sebagai satu locus nascendi (tempat kelahiran) yang mungkin. Keluarganya adalah salah satu daripada keluarga penunggang kuda di Verona, tetapi beliau tinggal di Rom untuk kebanyakan hidupnya. Pada tahun 57 SM, Catullus mengiringi kawannya, Memmius, ke Bithynia ketika Memmius dilantik sebagai propraetor di sana. Jawatan politik Catallus yang tunggal adalah sebagai kakitangan gabenor Bithynia selama setahun.
Tidaklah pasti bila Catullus meninggal dunia. Sesetengah sumber mengatakan bahawa beliau maut, akibat keletihan, ketika berumur tiga puluh tahun. Secara tradisi, beliau dianggap hidup dari 84 SM hingga 54 SM; tarikh-tarikh ini didasarkan pada kilasan puisinya. Puisi-puisinya kemudian dihargai oleh para pemuisi dan ahli intelek, tetapi ahli-ahli politik seperti Cicero benci akan karya Catullus disebabkan apa yang dikatakan ketidakmoralan karya-karyanya itu.
Catullus tidak pernah dianggap sebagai pengarang aliran fikiran berkanun. Bagaimanapun, beliau amat mempengaruhi pemuisi-pemuisi yang kemudian, termasuk Ovid, Horace, serta juga Virgil; selepas penemuan semula karya-karyanya pada Zaman Pertengahan, Catullus sekali lagi memperoleh peminat-peminat. Bagaimanapun, gaya penulisannya sering amat berterus terang dan memeranjatkan banyak pembaca, baik kuno mahupun moden. Sehingga baru-baru ini, tidaklah mudah untuk mencari terjemahan yang serupa eksplisit bagi sebilangan puisinya. Bagaimanapun, Jacob Rabinowitz telahpun memulihkan keadaan ini.

Pengaruh intelek

Puisi Catullus amat dipengaruhi oleh neoteroi, atau "pemuisi baru" Yunani. Callimachus mempengaruhi Catullus dengan gaya puisi barunya yang sengaja menyimpang daripada puisi epik klasik dalam tradisi Homer. Catullus dan Callimachus tidak memerihalkan pencapaian wira dan dewa yang menakjubkan (kecuali mungkin dalam penilaian semula dan dalam keadaan yang lebih bersifat kesenian, seperti puisi 63 dan 64), tetapi sebaliknya menumpukan kepada tema peribadi yang kecil. Walaupun kekadangnya, puisi-puisi Catullus kelihatan cetek dan perkara-perkaranya sering hanya mengenai perkara harian, karya-karya itu adalah karya seni yang ulung. Beliau memerihalkan karyanya sebagai ekspolitum, iaitu halus, bagi menunjukkan bahawa bahasa yang digunakannya adalah ditulis secara artistik serta dengan teliti.
Catullus adalah peminat Sappho, pemuisi wanita abad ke-7 SM, dan karya-karya Catullus adalah sumber untuk kebanyakan yang kita mengetahui atau dapat membuat kesimpulan tentang Sappho. Catullus 51 ialah terjemahan Sappho 31, dan Catullus 61 serta 62 sudah pastinya diilhami oleh dan mungkin juga diterjemahkan secara langsung daripada karya-karya Sappho yang hilang. Catullus 61 dan 62 ini adalah epitalamium, sejenis puisi perkahwinan berupa pujian atau erotik yang Sappho amat terkenal tetapi tidak lagi popular dalam abad-abad yang berselang. Catullus kekadang menggunakan meter yang dikembangkan oleh Sappho dan yang digelarkan strofa Sappho. Sebenarnya, beliau mungkin menyebabkan sebahagian besar pemulihan bentuk puisi ini di Rom.